ตลท.เชื่อมระบบออนไลน์แบงก์-บล.
รหัสเดียวใช้ได้ทุกสินค้า18แห่งหวังเทรดเน็ตเพิ่ม1.2หมื่นบัญชี
20 ส.ค. 2554

รหัสเดียวใช้ได้ทุกสินค้า18แห่งหวังเทรดเน็ตเพิ่ม1.2หมื่นบัญชี
ตลท.รุกเชื่อมระบบซื้อขายออนไลน์กับ 9 ธนาคาร 9 บล.ในเครือ ใช้รหัสเดียวกันซื้อขายได้ทุกผลิตภัณฑ์ เริ่มไตรมาส 3 เพิ่มบัญชีเน็ต 1.2 หมื่น
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ตลท.ร่วมมือกับสถาบันการเงิน 18 แห่ง เปิดตัวโครงการ “One for All เทรดออนไลน์ ง่ายๆ ผ่านธนาคาร” เพื่อเพิ่มช่องทางและความสะดวกแก่ลูกค้าที่ใช้บริการธุรกรรมการเงินออนไลน์ทางธนาคารพาณิชย์ (อินเทอร์เน็ตแบงกิง) สามารถเชื่อมโยงสู่บริการด้านหลักทรัพย์ของบริษัทหลักทรัพย์ (บล.) ในเครือ ในการลงทุนทุกตราสารทุน ตั้งแต่หุ้น อนุพันธ์ และกองทุนรวม โดยใช้ Login Name และ Password เดียวกันกับการใช้บริการอื่นๆ ของบริการธนาคารออนไลน์ 
“คาดว่าธนาคารแต่ละแห่งจะเริ่มให้บริการได้ภายในไตรมาส 3 ของปีนี้ ซึ่ง ตลท.คาดว่าปีนี้จะมีลูกค้าที่ใช้อินเทอร์เน็ตแบงกิงมาเปิดบัญชีการซื้อขายหลักทรัพย์ออนไลน์ (อินเทอร์เน็ตเทรดดิง) 1.2 หมื่นบัญชี” นายจรัมพร กล่าว
ปัจจุบันมีผู้ใช้อินเทอร์เน็ตซื้อขายหุ้น 2.9 แสนบัญชี เทียบกับบัญชีอินเทอร์เน็ตแบงกิงที่มีมากถึง 4.8 ล้านบัญชี จึงมองเห็นโอกาสให้ผู้ใช้บริการธนาคารออนไลน์สามารถเข้ามาลงทุนในตลาดทุนได้สะดวกมากขึ้น และเกิดประโยชน์ต่อทั้งลูกค้าธนาคาร ช่วยขยายฐานผู้ลงทุนของบริษัทหลักทรัพย์ในเครือของธนาคารด้วย
ทั้งนี้ สถาบันการเงิน 18 แห่ง แบ่งเป็นธนาคารพาณิชย์ 9 แห่ง คือ ธนาคารกรุงเทพ ธนาคารกสิกรไทย ธนาคารเกียรตินาคิน ธนาคารกรุงไทย ธนาคารกรุงศรีอยุธยา ธนาคารซีไอเอ็มบี ไทย ธนาคารธนชาต ธนาคารทิสโก้ ธนาคารไทยพาณิชย์ และบริษัทหลักทรัพย์ในเครือของทั้ง 9 ธนาคาร
นางเกศรา มัญชุศรี ผู้ช่วยผู้จัดการ กลุ่มงานพัฒนาธุรกิจและผลิตภัณฑ์ ตลท. กล่าวถึงการขยายเวลาเปิดการซื้อขายหลักทรัพย์ว่า สมาคมบริษัทหลักทรัพย์ได้ขอนำเรื่องไปหารือกับสมาชิกเพิ่มเติม เพื่อประเมินผลให้รอบด้านทั้งเรื่องต้นทุนและความพร้อมของบุคลากร โดยจะส่งเรื่องกลับมาให้ ตลท.ในไตรมาส 3 นี้
ปัจจุบันตลาดหลักทรัพย์เปิดให้ซื้อขายเวลา 10.00 น. ต้องการเปลี่ยนเป็นเปิดเวลา 09.30 น. และลดเวลาพักช่วงครึ่งวันเช้าครึ่งชั่วโมง จากเดิมพัก 2 ชั่วโมง คือ 12.30-14.30 น.